Нартсанэ и щIыпIэ дахэхэр ирагъэлъагъу
КъБР-м Лэжьыгъэмрэ социальнэ зыужьыныгъэмкIэ и министерствэм гъэ еджэгъуэщIэм и пэ къихуэу псапащIэ Iуэху иригъэкIуэкIащ. Абы къыхэкIа мылъкумкIэ республикэм и районхэм, къалэхэм щыпсэу сабий 45-м щIигъу Нартсанэ зыплъыхьакIуэ яшащ. Ахэр щхьэусыгъуэ зэхуэмыдэхэмкIэ лагерхэм, санаторэхэм зыщызымыгъэпсэхуфахэрщ — унагъуэшхуэхэм, хуэмыщIахэм, щытыкIэ гугъу къихутахэм къахэкIа сабийхэрщ.
ЗыплъыхьакIуэ яшэ сабийхэр ирагъэжьащ КъБР-м лэжьыгъэмрэ социальнэ зыужьыныгъэмкIэ и министр Тюбеев Альбертрэ «Урысей зэкъуэт» политикэ партым и щIыналъэ къудамэм и гъэзэщIакIуэ комитетым и унафэщI Канунниковэ Татьянэрэ. Ахэр сабийхэм къэблагъэ гъэ еджэгъуэщIэмкIэ ехъуэхъуащ, ехъулIэныгъэхэр зыIэрагъэхьэу, гъащIэм нэжэгужэу хэтыну къыхураджащ.
— Дэ дыхуейщ фэ нобэ ныбжьэгъу фызэхуэхъуну, фIыуэ зывгъэпсэхуну, ди щIыпIэ дахэхэр зэвгъэлъагъуну, — жиIащ Тюбеев Альберт. — Догугъэ дыкъэзыухъуреихь дахагъэ псор зэвгъэлъагъуфынымкIэ Iэмал нэхъыбэ дяпэкIэ фиIэну, фыкъыщыхъуа щIыналъэр фIыуэ флъагъуу, ар вгъэлъапIэу фыпсэуну ди гуапэщ.
НыбжьыщIэхэм Нартсанэ дэт жыг хадэ цIэрыIуэм зыщаплъыхьащ, къалэм щагъэува щэнхабзэ фэеплъхэр ирагъэлъэгъуащ, мыбы щыпсэуа цIыху цIэрыIуэхэм я хъыбархэм щIагъэдэIуащ. Псом хуэмыдэу сабийхэм гукъинэж ящыхъуащ хыкхъуэхэр щаIыгъ щIыпIэр, абы щалъэгъуа теплъэгъуэр.
Сабийхэм фэеплъ сурэтхэр куэду зытрагъэхащ.
Токъмакъ Мадинэ.
